Sankka lumisade katkaisi liikennöinnin Pohjanmaan radalla.

Juna Helsingistä Rovaniemelle tulee myöhästymään noin neljä tuntia. IC 27 -juna lähti matkaan kello 15.27 ja sen arvioidaan saapuvan Ylivieskaan kello 23.30. Poikkeuksellisten sääolosuhteiden vuoksi juna korvattiin linja-autolla Seinäjoen ja Kokkolan välillä, VR kertoo sivuillaan.

– Iltapäivällä Pohjanmaan radalla Kokkola-Seinäjoki-välillä on ollut poikkeuksellinen sääilmiö, jolloin lunta on satanut monta tuntia niin tiheästi ja niin paljon, etteivät veturimme virroittimet saaneet sähköä ajolangasta. Me jouduimme korvaamaan liikennettä busseilla, mikä tarkoittaa sitä, että matkustajat vietiin bussikyydeillä Kokkola-Seinäjoki-väli ja siitä eteenpäin jatkettiin junilla, kertoo VR Groupin viestintäasiantuntija Jenni Manu.

Varsinaista vikaa ei veturissa tai sähköjohdoissa ollut, vaan syynä ongelmiin oli lumisade.

Junavuoron epäonni jatkui senkin jälkeen, kun matkustajat oli saatu uuteen junaan Kokkolassa. Kälviällä sankka lumisade aiheutti jälleen tilanteen, jossa veturi ei saanut virtaa.

– Lumi aiheutti valitettavan viivästymisen vielä siinäkin vaiheessa. Jouduimme tuomaan uuden veturin Kokkolasta, jolloin oli valitettavasti veturinvaihdon aikana oli sellainen tilanne, ettei siellä ole ollut sähköt päällä, Manu kertoo.

Kaiken huipuksi matkustajat joutuvat vielä Oulussa vaihtamaan junaa, jotta he pääsevät Rovaniemelle perille oikealla kalustolla.

– Pahoittelemme, että tällainen valitettava myöhästyminen ja sattumusten sarja on tähän yhdelle junavuorolle osunut.

Myös muut junavuorot ovat kärsineet viivästyksistä. IC 28 -vuoro Oulusta Helsinkiin on myöhässä noin kaksi tuntia, IC 29 Helsingistä Ouluun noin tunnin. S 53 Helsingistä Vaasaan on myöhässä puolisen tuntia, samoin IC 73 Helsingistä Kajaaniin.

Pohjanmaan radalla lumisade esti liikennöinnin useamman tunnin ajan. Myöhemmin iltapäivällä lumisade kuitenkin hiipui ja junat ovat kulkeneet normaaliin tapaan.